ড. আনোয়ার দিল ও ড. আফিয়া দিল প্রণীত Bengali Language Movement and Creation of Bangladesh (2011) পুস্তকটি বাংলাদেশের ভাষা-আন্দোলনের পটভূমি, বিস্তৃতভাবে গড়ে ওঠা এবং সফল সমাপ্তির ইতিহাস এক বিশাল গৌরবময় ক্যানভাসের ওপর চিরদীপ্যমান। বাংলাদেশের ইতিহাসে ভাষা-আন্দোলন নিঃসন্দেহে একটি যুগান্ত সৃষ্টিকারী ঘটনা। স্বভাবতই আগামী প্রজন্মের জানার আগ্রহ থাকবে, ভারত বিভক্তির মাধ্যমে ১৯৪৭ সালে কেন পাকিস্তানের তথা পূর্ব পাকিস্তানের জন্ম হয়েছিল আর ১৯৭১ সালে পূর্ব পাকিস্তানের অবলুপ্তি ঘটিয়ে কেন বাঙালিদের বহুল কাঙ্ক্ষিত আবাসভূমি স্বাধীন-সার্বভৌম রাষ্ট্র বাংলাদেশের অভ্যুদয় ঘটেছিল? ড. আনোয়ার দিল ও ড. আফিয়া দিল উভয়েই ভাষাবিজ্ঞানের পন্ডিত। তাঁরা ১৯৬১ সাল থেকে বাংলা, ইংরেজি, উর্দু ও অন্যান্য ভাষায় রচিত পুস্তক ও নানা সূত্র থেকে তথ্য সংগ্রহ করে ২০০০ সালে পন্ডিত ব্যক্তিদের এবং লাইব্রেরিতে পাঠের জন্য ছোট পরিসরে পাকিস্তানের লাহোর থেকে সীমিত কপির একটি সংকলন প্রকাশ করেছিলেন। এটি একটি মৌলিক ও চমৎকার কাজ হিসেবে সর্বমহলে প্রশংসিত হয়েছে। বর্ধিত কলেবরে এবং আরো বিশদ বিবরণে ২০১১ সালে সংকলনটি বাংলাদেশ থেকে অ্যাডর্ন পাবলিকেশন প্রকাশ করেছে। এই সংকলনে পূর্ববঙ্গের ১৯০৫ সালের প্রথম বিভক্তি এবং ১৯৪৭ সালে পাকিস্তানের অংশ হিসেবে পূর্ববঙ্গের তথা পূর্ব পাকিস্তানের সৃষ্টি এবং ১৯৭১ সালের মহান মুক্তিসংগ্রামের মাধ্যমে স্বাধীন বাংলাদেশের অভ্যুদয়ের ঘটনার বর্ণনা রয়েছে। স্বাধীনতা-পরবর্তী চল্লিশ বছরে দেশ ও জাতির অগ্রগতির পর্যালোচনাও আলোচনায় স্থান পেয়েছে। পাকিস্তান ও বাংলাদেশ আমলের জাতীয় নেতাদের কয়েকটি গুরুত্বপূর্ণ বক্তৃতা ও বিবৃতি এই সংকলনে অন্তর্ভুক্তির ফলে বাংলাদেশ সংকলনটির গুরুত্ব আরো বৃদ্ধি পেয়েছে।